કર્મચારી શિક્ષણ તીર્થ જે નગરમાં ચિરસ્થાયી છે તે નગરની સંરચના એક ઉમદા હેતુસર ઉજાગર થઈ છે વાત છે 1969 ની જ્યારે કર્મચારી માટે ઘર હોવું એક સ્વપ્નવત ઘટના હતી. કર્મચારીના એક પ્રબુદ્ધ અને હોશિલા વૃંદને મન એક ટાઉનશીપની ઈચ્છા જાગી. આશરે 480 જેટલા રાજ્ય સરકારના કર્મચારીવૃંદે જમીન મેળવી અને 1972 માં સાઈટનું ઉદ્ ઘાટન કર્યું. તત્કાલીન પ્રવૃત્ત સરકારમાંથી સનત મહેતા મહોદય અને ભાનુપ્રસાદ પંડ્યા મહોદયના કરકમલથી જગાનું નામાભિધાન તથા ખાતમુહુર્ત સંપન્ન થયું. અને અલ્પ સમયમાં જ જંગલમાં મંગલ સમાન એક વિરાટ સોસાયટી આકાર પામી. મજાની અને નોંધપાત્ર ઘટના એ હતી કે ૮૦% હાઉસીંગ લોન અને કર્મચારીગણની સ્વતંત્ર એવી કર્મચારી કો.ઓ.બેન્કની 20% લોન પ્રાપ્ત થઇ. સભ્યને પોતાના ખિસ્સામાંથી કોઈ જ રકમ ફાળવવાની ન થઇ અને છતાં સૌ મકાનમાલિક થયા. પોતાનું એક આગવું શોપીંગ ઊભું થયું. ઘાટલોડિયા ખાતે પ્રથમ આ એકમાત્ર નગર હતું. નેતાગણના સનિષ્ઠ પ્રયાસો એમાંય સુજ્ઞ અને શ્રદ્ધેય શ્રી મહેન્દ્રભાઈ વછરાજાનીનો સિંહફાળો રહ્યો.